न्याभ कपको तयारी अन्तिम चरणमा
अस्ट्रेलियास्थित मेलबर्नमा आयोजना हुन लागेको क्रिकेट प्रतियोगिता न्याभ कपको तयारी अन्तिम चरणमा पुगेको छ । भिक्टोरिया राज्यको सबैभन्दा पुरानो नेपाली संस्था नेप्लिज् एसोसिएसन अफ भिक्टोरिया (न्याभ) ले प्रतियोगिताको आयोजना गर्न लागेको हो ।
अस्ट्रेलिया — अस्ट्रेलियास्थित मेलबर्नमा आयोजना हुन लागेको क्रिकेट प्रतियोगिता न्याभ कपको तयारी अन्तिम चरणमा पुगेको छ । भिक्टोरिया राज्यको सबैभन्दा पुरानो नेपाली संस्था नेप्लिज् एसोसिएसन अफ भिक्टोरिया (न्याभ) ले प्रतियोगिताको आयोजना गर्न लागेको हो ।न्याभका पदाधिकारीले शनिबार मेलबर्नमा पत्रकार सम्मेलनमा दिइएको जानकारीअनुसार जनवरी १५ देखि मार्च १९ सम्म चल्ने प्रतियोगितामा १२ टिमले सहभागिता जनाउनेछन् । प्रतियोगिताको यो १८ औं संस्करण हो ।म्याक्सिम्याक्स एजुकेसन एन्ड माइग्रेसनको प्रमुख प्रायोजनमा हुने प्रतियोगितामा एक्सपर्ट सगरमाथा ब्लुज ए, सगरमाथा एक्सपर्ट बी, हिमालयन क्रिकेट क्लब, सुदूरपश्चिम हन्टर, एभरेस्ट लायन्स, काठमाडौं क्यापिटल, रोयल राइनोज क्रिकेट क्लब, ग्रेस गोर्खाली क्रिकेट क्लब, माभेन क्रिकेट क्लब, गुल्मी टाइगर्स, ब्राइटन एभरेस्ट क्लब र नारे किंग्स क्लबले प्रतिस्पर्धा गर्नेछन् ।अध्यक्ष प्रेमराज उप्रेती अस्वस्थताका कारण अनुपस्थिति रहेको कार्यक्रममा कोषाध्याक्ष यकेन्द्र तिमिल्सिनाले न्याभ यही जनवरी महिनामा २६ औं वर्षमा प्रवेश गरेको जानकारी दिँदै न्याभले यहाँ रहेका दोस्रो पुस्तालाई खेलप्रति आकर्षित गर्न र कला भएका नेपालीलाई अवसरको सृजना गर्न विभिन्न प्रतियोगिता आयोजना गरिरहेको बताए । न्याभले झन्डै ३ दशकदेखि खेलकुदमात्र नभएर नेपाली भाषा, संस्कृति, परम्परा, साहित्य तथा कलाको संरक्षण तथा उत्थानमा उल्लेख्य योगदान पुर्‍याइरहेको उनले जानकारी दिए । प्रतियोगिता टी–२० लिग संरचनाअनुसार खेलाइने न्याभ कपका टेक्निकल हेड सन्तोष बस्ताकोटीले बताए । प्रतियोगितामा यस वर्ष पुरस्कार राशिसमेत बढाइएको जानकारी दिइएको थियो । जसअनुसार प्रतियोगितामा पहिलोलाई ३ हजार डलर नगद र ट्रफी दिइनेछ भने दोस्रो टिमले १ हजार डलर नगद पुरस्कार पाउनेछ । प्रतियोगितामा उत्कृष्ट प्रदर्शन गर्ने खेलाडीलाई प्रोत्साहनस्वरूप प्लेयर अफ द म्याच, प्लेयर अफ द सिरिज, इमर्जिङ प्लेयरलगायतका पुरस्कारसमेत दिइने जानकारी गराइएको थियो । प्रतियोगिता यहाँस्थित टी डब्ल्यु पार्क प्रेस्टनमा हुने खेल संयोजक दीप चन्दले जानकारी दिए ।नेपाली क्रिकेटका हस्ती तथा पूर्वकप्तान पारस खड्कालाई प्रतियोगिताको सद्भावना दूतका रूपमा नियुक्त गरेको छ । प्रतियोगिताको फाइनलमा उनलाई अभिनन्दन गरिने जानकारी आयोजकले दिएको छ । सोही अवसरमा खड्काले क्रिकेट क्याम्प पनि गर्नेछन् । 